google/wiki40b huggingface dataset:
Johann Rosenmüller

Liv

Rosenmüller studerte ved det teologiske fakultetet ved universitet i Leipzig. Han ble uteksaminert i 1640 og arbeidet som hjelpelærer ved byens Thomaskirke. Fra omtrent 1640 til 1655 fungerte han dessuten som vikar for thomaskantoren Tobias Michael. I 1645 og 1646 oppholdt Rosenmüller seg i Italia. I 1651 fikk han posten som organist i Nikolaikirken fra 1651, senere også i Thomaskirken. I 1653 fikk han lovnad om opprykk til kantor, men ble i 1655 anklaget for usedelige omgang med flere av sine elever og fratatt alle sine embeter.
Etter en senere overlevering flyktet han fra Leipzig til Hamburg og deretter til Venezia. I Italia bygde han seg en ny tilværelse som Giovanni Rosenmiller, først som posaunist, senere som komponist ved Markuskirken. En periode underviste han ved Ospedale della Pietà, barnehjemmet for foreldreløse og forlatte jenter som Antonio Vivaldi senere var fiolinlærer og sjefskomponist ved. I løpet av de 24 årene han bodde i Venezia ble han en vel ansett person. Rosenmüller brøt ikke kontakten med hjemlandet helt, i 1660 sendte hoffet i Weimar et bud med oppdrag å skaffe musikk av ham, og i 1673 kom Johann Philipp Krieger fra Bayreuth til Venezia for å studere hos Rosenmüller.
Mot slutten av livet returnerte Rosenmüller til Tyskland. Han arbeidet som korleder ved hoffet i hertugdømmet Braunschweig-Wolfenbüttel til han døde etter bare to år i hjemlandet.

Verk og innflytelse

Ved siden av en mengde geistlige korverk, skrev Rosenmüller suiter og sonater som representerer et viktig trinn i utviklingen av disse musikkformene. Komposisjonene hans holder høy kvalitet og blir en del oppført i vår tid.
I Italia ble Rosenmüller påvirket av blant andre Giovanni Legrenzi og Arcangelo Corelli, samt av kirkemusikken til Heinrich Schütz og fikk selv betydning som formidler av italiensk musikk nordover i Europa.
Kong Wen av Zhou

Kong Wén av Zhōu (hanzi: 周文王; hanyu pinyin: Zhōu Wén Wáng; ca. 1152-ca.1056 f.Kr.), familienavn (姓) Jī(姬), klannavn (氏) Zhōu, personlig navn Chāng (昌), kjent som Zhōu Chāng (周昌) eller Xībó Chāng (西伯昌), var hersker av Zhōu fra ca. 1099 til ca. 1056 f.Kr, og har som grunnleggeren av Zhou-dynastiet blitt regnet som den første episke helten i kinesisk historie.
Zhōu-staten befant seg i Wei Hedalen i dagens Shǎnxī. Kong Zhou av Shang, som fryktet Wéns stadig økende makt, fikk han satt i fengsel i Youli (羑里; i dag Tangyin, Anyang, Henan). Mange av hans embedsmenn respekterte riktignok Wén for hans ærerike styre, og derfor gav de kong Zhou mange gaver, som gull, hester og kvinner, og anbefalte Zhou å frigi Wén. Zhou sa seg enig, og Wén ble satt fri.
Han planla å styrte det herskende Shang-dynastiet, men døde før han kunne fullføre dette. 
Wén giftet seg med Tàisì (太姒), og sammen fikk de minst ti sønner (av Wéns atten sønner), hvorav to var kong Wu av Zhou og Zhou Gongdan. Hans andre sønn Wu fullførte farens ønsker ved å beseire Shang-hæren i deres hovedstad i slaget ved Muye i 1046. Siden ble han den første kongen av det nye Zhōu-dynastiet med hovedstad i Zhōuyuán (i dag Qishan, Shǎnxī. Senere ble hovedstaden flyttet til Hàojīng, nær dagens Xi'an. 
Wén er også kjent for sine bidrag til Yijing.
Humlebille

Utseende

En middelsstor (9-12 millimeter), kraftig skarabide med lange bein. Hode, pronotum og bakkroppsspissen er tett kledt med fine hår som varierer i farge fra kremhvite til oransje. Hodet er litt lengre enn bredt, fasettøynene små, runde og utstående. Pronotum er klokkeformet sett ovenfra. Dekkvingene er brede, og dekker ikke det siste bakkroppsleddet, med svart grunnfarge og gule tegninger som varierer fra isolerte flekker til at den gule fargen dominerer. Dette gir billen en vag likhet med en humle, men atferden er ganske ulik. Beina er svarte og ganske lange.

Levevis

Larvene lever i morken ved av løvtrær, særlig bjørk. De voksne billene er dagaktive og finnes gjerne på blomstene av skjermplanter og andre åpne blomster. De er aktive, men noe trege flygere.

Utbredelse

Arten er utbredt over hele Europa og finnes også i det nordlige Asia. I Norge er den vanlig over hele landet.
Hans Olav Tungesvik

Karriere som lege, «Radiolegen»

Han ble cand.med. i 1964  og ble spesialist i psykiatri i 1975. Fra 1975 til 1977 var han fylkespsykiater i Finnmark.
Fra 1970 til 1977 ble han kjent som «Radiolegen» i forbindelse med programmet Et kvarter med legen, som ble sendt hver annen uke. Mange av de tilfellene som kom opp i disse programmene, fortalte han om i boka 30 kvarter med legen fra 1974.
Han arbeidet også som daglig leder ved Frihamn psykiatriske senter i Skånevik. og var sjeflege ved Modum Bad (1995-1997). Han drev egen praksis fra 1985.

Politikk

Hans Olav Tungesvik begynte sin politiske karriere i Venstre, der han blant annet var fylkesleder i Hordaland Venstre. Etter landsmøtet på Røros i 1972, der partiet sprakk, var Tungesvik en av dem som trakk seg ut av partiet.
Etter et par år gikk han over til KrF. Han var stortingsrepresentant fra Hordaland fra 1977 til 1985.

Forfatterskap

Han skrev flere bøker. Blant disse er Spor av dine eigne: foreldre som nøkkel til sjølvinnsikt (2003), Når kreft gir kraft: rapport frå første halvår med kreftdiagnose (2006) og Håp for samlivet (2012).
Selvbiografien Ei forfriskande livsreis kom ut i 2016, i forbindelse med hans 80-årsdag.

Annet

Hans Olav Tungesvik var far til Senterparti-politikeren Steinulf Tungesvik, som hadde ledervervet i Noregs Mållag en periode i 2005, nøyaktig 40 år etter at faren inntok den samme stillingen. Hans Olav Tungesvik var leder for Noregs Mållag fra 1965 til 1970. I 1969 bestemte Stortinget gjennom grunnskoleloven at parallelle utgaver av lærebøker på bokmål og nynorsk skulle komme ut samtidig, et resultat av Tungesviks arbeid. Akademiet i Rauland ble stiftet i Tungesviks tid som leder. Han var også leder av studentmållaget i Oslo i 1959 og tok initativet til Norsk målungdom i 1961. Han ble æresmedlem i mållaget i 2014.
Han var også leder av Misjonsalliansens landsråd og av KrFs seniorutvalg 2010–2015.

Hederstegn

I 1995 ble han tildelt Etne kommunes kulturpris. I 2001 ble han tildelt Livsvernprisen av organisasjonen Menneskeverd, sammen med Carl Magnus Edenbrandt.
I 2007 ble han tildelt Kongens fortjenstmedalje i gull.
Jane Addams

Bakgrunn

Jane Addams kom fra en velstående familie. Hennes far var politiker og forretningsmann, og hun studerte først medisin. Under et besøk i Europa i 1883 befarte hun Londons fattigkvarterer og denne opplevelse ble viktig for hennes senere virke.

Engasjement

Etter farens død arvet hun $50 000. Pengene brukte hun blant annet til å i 1889, sammen med Ellen Gates Starr, grunnlegge settlementhuset Hull House i Chicago, i en av byens fattigste bydeler. De var inspirerte av Toynbee Hall i London. Virksomheten omfattet blant annet melkeanskaffelse til spebarn, barnehave, folkekjøkken, arbeidsformidling, leseklubb, og rettshjelp til fattige. Hull House var et sted der universitetsutdannede kvinner bodde sammen med, og utdannet, den fattige lokalbefolkningen, deriblant mange nyankomne innvandrere fra Europa. De bedrev også forskning og virket for sosiale reformer.
Som skolerådsmedlem gjennomførte hun forbud for barn under 14 år å arbeide i fabrikker eller opptre offentlig, og hun gjorde mange pionerinhsatser innen sosialt arbeide.
Addams var også aktivt engasjert for kvinnelig stemmerett, og under første verdenskrig aktiv i fredsbevegelsen, blant annet som leder for Women's International League for Peace and Freedom (norsk: Internasjonal Kvineliga for Fred og Frihet). I amerikansk kvinnebevegelse hadde hun en tid en ledende stilling. Ved krigsutbruddet i 1914 opprettet hun Women's Peace Party, som sammen med andre fredsforeninger i USA og Europa særlig arbeidet for å få i stand en nøytral meglingskonferanse.
Etter første verdenskrig tilhørte Addams ledelsen for det amerikanske hjelpearbeidet i de herjede landene i såvel Sentral-Europa som i fremfor alt Russland og var under 1920-årene en av de ledende kreftene i den internasjonale fredsbevegelsen.
I desember 1922 besøkte hun Kristiania sammen med Marguerite de Saint Prix i kjølvannet av et stort internasjonalt fredsmøte som Internasjonal Kvinneliga for Fred og Frihet arrangerte i Haag den 7. desember 1922. De besøkte også de øvrige nordiske landene. Besøkene var et ledd i et forsøk på å få en rekke ulike regjeringer til å «forberede en verdenskongres gjennem Nationernes Forbund» 
Blant hennes skrifter kan nevnes Democracy and social ethics (1902), Newer ideals of peace (1907), The spirit of youth and the city streets: twenty years at Hull house (1910) og The long road of women’s memory (1916).
Hun delte 1931 års Nobels fredspris med Nicholas Murray Butler.
Liv Signe Navarsete

Bakgrunn

Navarsete er opprinnelig fra Sogndal, og ble som tobarnsmor i 1992 enke, da ektemannen brått døde på grunn av hjerteinfarkt. Hun har nå voksne barn.
Fra år 2000 har hun bodd i Lærdal, hvor hun ble samboer med Lars Petter Nesse, som nå er varaordfører i kommunen. På skuddårsdagen 2008 fridde hun til ham, og 17. mai 2008 giftet de seg i den norske sjømannskirken i London.
Navarsete har utdannelse som cand. mag. ved Høgskulen i Sogn og Fjordane. Hun har blitt tildelt Storegutprisen for god og levende nynorsk.

Politisk karriere

Navarsete ble medlem av Senterpartiet høsten 1986. Hun var leder i Sogn og Fjordane Sp 1998–2004. Hun var politisk rådgiver i Helse- og sosialdepartementet 1999—2000 og andre nestleder i Senterpartiet 2001–08. Hun var vararepresentant på Stortinget 2001–05. Hun var medlem av Sogndal kommunestyre 1991–95 og av Lærdal kommunestyre 2003–05, samt av Sogn og Fjordane fylkesting 1995–2005.
Ved stortingsvalget i 2005 ble Navarsete innvalgt på Stortinget. Hun ble statsråd i Samferdselsdepartementet i Jens Stoltenbergs andre regjering 17. oktober 2005. Hun overtok ledelsen av Kommunal- og regionaldepartementet 20. oktober 2009, og hadde denne posten fram til regjeringen gikk av høsten 2013. Mens hun var statsråd, møtte Erling Sande på Stortinget.
Etter at Åslaug Haga trakk seg som partileder i 2008 (og Lars Peder Brekk fungerte midlertidig i vervet i noen måneder), ble Navarsete valgt til leder for Senterpartiet 12. september 2008. Hun hadde vervet fram til 2014.
I tillegg til dette har Navarsete sittet i konsernstyret i Gjensidige Nor Forsikring, vært styreleder i Stiftinga Vestlandsforsking og arbeider som selvstendig næringsdrivende.
Mehmet Topal

Landslaget

Han debuterte for det tyrkiske landslaget den 6. februar 2008 i en treningskamp mot Sverige. Samme år ble han tatt ut i Tyrkias tropp til EM i Sveits og Østerrike. I 2016 ble han også tatt ut til EM i Frankrike.
Han ble tatt ut i Tyrkias EM-tropp til EM i Frankrike 2016.
Echinargus

Utseende

Middelsstore blåvinger er uten stjerter på bakvingene. Hannens overside er blå med en liten, svart flekk på bakvingen, hunnen er brun med litt blålig metallglans. Undersiden er lysgrå med svarte flekker.

Levevis

Larvene lever på urter, busker og trær i erteblomstfamilien (i vid forstand). De spiser av blomstene, og blir stelt av maur som beskytter dem.

Utbredelse

Slekten er utbredt fra det sørlige USA i nord til Peru i sør.
Jacob Andreas Michelsen

Jacob Andreas Michelsen (født 17. august 1821 i Bergen, død 12. oktober 1902) var en norsk forretningsmann og politiker.
Michelsen var ordfører i Bergen i fem år (1865-1866, 1876-1878), og stortingsrepresentant for Bergen i to perioder (1868-1870, 1871-1873).
Han var kornhandler, vingrossist, konsul, bankdirektør og børskommissær i Bergen. Han hadde også en rekke styreverv i samfunnslivet, som Det dramatiske selskab, Det Norske Theater, Selskabet til Videnskabelighedens Fremme, Selskabet til de norske Fiskeriers Fremme og Det Bergenske Dampskibsselskap.
Han ble utnevnt til ridder av St. Olavs orden, ridder av svenske Nordstjerneordenen og kommandør av spanske Isabella den katolskes orden. 
Jacob Andreas Michelsen var far til statsminister Christian Michelsen.
McChord Air Force Base

McChord Air Force Base er en av det amerikanske flyvåpens flystasjoner, og ligger i Pierce County i delstaten Washington i USA. Den er base for 62nd Airlift Wing, 446th Airlift Wing og Western Air Defense Sector (WADS).
Flystasjonen er oppkalt etter oberst William C. McChord.
Anne-Lise Berntsen

Bakgrunn og arbeid

Berntsen vokste opp i fjellbygda Eggedal i Buskerud, og ble antatt ved Akademie Mozarteum i Salzburg da hun var nitten år gammel. Her ble hun snart kalt «die kleine Flagstad» og spådd en lysende fremtid. Men etter vel fire års studier avbrøt Berntsen studiene. I et ekteskap med arkitekten Øyvind Gunnarsjaa fikk hun datteren Ida Berntsen som er direktør ved Nasjonalbiblioteket.
Etter mange år gjenopptok hun sangstudiene privat, og konsertdebuterte i 1978. Deretter brukte hun flere år på å fordype seg i barokksang. Hun studerte en tid ved konservatoriet i Haag, og var medstifter av det norske barokkensemblet Oslo Consort. En nyvakt interesse for opera førte henne til Operahøyskolen i Stockholm i 1982. I 1984 opera-debuterte hun på Kungliga Teatern. Opera fortsatte deretter å være Berntsens arbeidsfokus i ti år. I 1988 hadde hun stor suksess med tittelrollen i Puccinis Turandot på Folkoperan i Stockholm. Andre roller ble blant annet Mère Marie i Poulencs "Karmelittersøstrene", Ariadne i Strauss` "Ariadne på Naxos", Marie i Alban Bergs "Wozzeck", Carmen i Bizets "Carmen", Lollo i Hans Gefors`"Vargen kommer", Kostelnička i Janáčeks Jenůfa – alt ved de store operahusene i Skandinavia.
Blant orkestrene hun opptrådte med, er RAI i Milano, operaorkestrene i Skandinavia, UNAM i Mexico by, Taipei S.O. i Taiwan, symfoniorkestrene i Buffalo, Virginia, Long Beach og San Jose i USA, Det Norske Kammerorkester m.m. i Norge, samt ulike orkestre i Danmark og Sverige.
Samtidsmusikk var viktig for henne gjennom hele karrieren. Mange komponister har skrevet spesielt for hennes stemme, bl.a. Lasse Thoresen, Arne Nordheim, Hans Gefors, Nils Henrik Asheim, Henrik Hellstenius, Mel Powell og Trygve Seim. Hun arbeidet også med improvisasjon.
Hun var initiativtaker til partisanoperaen Kibergodysséen, en operaforestilling om partisanene i Kiberg. Librettoen var skrevet av Marianne Meløy og musikken av Trygve Brøske.
Berntsen deltok på CD-innspillinger for ulike plateselskap, blant annet på Victoria, Kirkelig Kulturverksted og Simax. Engleskyts (med Nils Henrik Asheim) og Pierrot Lunaire (med Borealis Ensemble) ble nominert til Spellemannprisen. I 2007 ble det gitt ut to nye CD-er: Orkan med musikk av Nils Henrik Asheim; med komponisten selv, Øysten Birkeland og Ketil Skøien, samt Ja! med sanger av Hanns Eisler; med pianist og arrangør Trygve Brøske.
Av TV-virksomhet spilte hun blant annet inn seks kortprogrammer med musikk av unge norske komponister. For svensk TV spilte hun den kvinnelige hovedrollen i Hans Gefors' opera Vargen kommer. Berntsen spilte i 1993 en rolle i Unni Straumes kortfilm Avsporing. I 1998 hadde hun dessuten en rolle i Hilde Heiers film Suffløsen.
Erichsonia

Utseende

En liten, smal, rødlig trebukk med korte antenner. Antennene er perlekjedeformede og kortere enn pronotum. Hodet er ganske lite, fasettøynene noe reduserte, kjevene (mandiblene) små. Pronotum er lengre enn bredt, omtrent rektangulært med innsvinget forkant og avrundede bakhjørner, svært blankt, grovt og uregelmessig punktert. Dekkvingene er lange og smale, parallellsidige, med rettvinklede "skuldre", grovt og nokså tett punktert. Beina er ganske korte.

Utbredelse

Arten er kjent fra Mexico, Guatemala og El Salvador.
Yacuiba

Yacuiba er en by i provinsen Gran Chaco i departementet Tarija i Bolivia. Ved folketellingen i 2012 hadde byen 91 998 innbyggere.
Nordvik (Russland)

Nordvik (russisk:  Нордвик) er en tidligere bosetting i Nordvikbukta i Laptevhavet nord i Russland. Stedet ligger på Urjung Tumus-halvøya ved utløpet av Khatangaelva i Krasnojarsk kraj. På stedet lå det tidligere en gulag.
På Urjung Tumus-halvøya har det blitt funnet fossiler av en plesiosaurus (Plesiosaurus robustus)

Historie

I 1933 sendte det nyopprettede  Glavsevmorput (hovedadministrasjonen for Nordøstpassasjen) dampskipet «Pravda» med en oljeekspedisjon til Nordvik ledet av Nikolaj Urvantsev. Kaptein Belitskij valgte å seile inn Nordvikbukta. Dette var ukjent farvann så de seilte rett inn i bukta uten å sjekke dybden. Derfor gikk de på grunn to ganger.
Det ble, ifølge Urvantsev, ikke funnet noe mye olje i området i de neste årene, bare små oljereserver, det var derimot mye salt der. Det ble opprettet en gulag, hvor tvangsarbeidere kunne forsette og utvinne salt. Fra 1930-årene ble Nordvik en viktig saltkilde for fiskeriene i Nord-Russland. 
Gulagen ble i 1940-årene nedlagt da amerikanerne kom til Nordvik siden de var allierte med Sovjetunionen. Etter dette ble deporterte sovjeter sendt dit for å holde saltutvinningen i gang til Nordvik ble nedlagt og fraflyttet i 1956.
Mamanguape

Historie

Regionen Mamanguape var opprinnelig bebodd av potiguara-indianere. Navnet kommer mest sannsynlig av det indianske navnet mamã-guape som betyr drikkestedet. Før 1575 ble området frekventert av franskmenn, som inngikk avtaler med indianerne for å holde portugiserne unna, og forhindre dem i å kolonisere landet.
Sōtō

Sōtō-shū (japansk: 曹洞宗, kinesisk: Cáodòngzōng) er en retning innenfor japansk zenbuddhisme (de to andre tradisjonelle retningene er Rinzai og Ōbaku). Sōtō ble først bragt til Japan av Dōgen Zenji (1200–1253), og er i dag også utbredt i blant annet Nord-Amerika.
Soto Shu eller Soto Zen som det ofte kalles utenfor Japan har to hovedklostre. Disse danner legeme og sjel i denne Ordenen som med 800 års tradisjon forvalter 33 klostre og 15 000 templer. Sotozen Ordenen har ca. 35 000 ordinerte munker og nonner.
I dag er det ikke uvanlig å finne ikke-japanere som studerer Soto Zen klostre. Etter grunnutdanningen velger noen fordypning og spesialisering og tar hovedfag i praktiske eller teoretiske fag. Andre velger profesjonseksamen og prestevigsles i Japan.
Navnet SOTO stammer fra den Kinesiske zen-mester Tozan Ryokai og hans fremste elev Sozan Honjaku. Opprinnelig var navnet TOSO men ble siden forandret til SOTO. Shu betyr sannhet eller opprinnelig / opprinnelse. Zen kan oversettes med bevissthet eller åndsnærværelse.
Mahayana-tradisjonen tillater blant annet giftermål og spising av kjøtt og fisk..

Norge

I 2011 hadde VG en artikkel om en munk som praktiserer Sōtō (eller «Sotozen» som avisen kalte det) ved et budhistisk tempel i Kristiansand.
St. Johanneslogen Orion til de to Floder

St. Johanneslogen Orion til de to Floder er en frimurerlosje i Den Norske Frimurerorden (St. Johannesloge nr. 6) som ble opprettet i Kristiansand den 25. november 1899.
Christandsands broderforening ble innviet den 20. april 1896. I 1898 tok den initiativet til dannelsen av en St. Johannesloge. Den 24. april 1899 ble det gitt tillatelse å opprette den selvstendige St. Johanneslogen Orion til de to Floder i Kristiansand. Logen ble innviet den 25. november 1899.
Tengu

Tengu (天狗) er kami, eller yōkai, fra den japanske mytologien. De er en del av tradisjonene i de fleste japanske religioner, deriblant shinto og buddhisme. De blir av og til identifisert med gudene Saruta-hiko, Susanoo, og Karura. Tengu er populære motiver i japansk kunst, teater, og litteratur.
Tengu kan endre form, til et dyr (ofte en fugl, rev eller tanuki) eller et menneske, men de beholder ofte en antydning til sin sanne form, som for eksempel en usedvanlig lang nese eller en fuglelik skygge.
Khaperkheda kullkraftverk

Khaper Kheda kullkraftverk, eller K'kheda STPS, er et kullkraftverk beliggende et stykke fra Nagpur i delstaten Maharashtra i India. Det har en installert produksjonskapasitet på 840 MW fordelt på 4 x 210 MW turbiner. Operatør er NTPC.
Brenselstypen er kull. Årlig produksjon i 2006-07 var totalt 5,989 TWh, og utslippene av CO2 var 6,5082 mill tonn.
Filmfestivalen i New York

Filmfestivalen i New York (New York Film Festival) er en filmfestival som har blitt holdet hver høst i New York siden 1963. Festivalen ble etablert av Richard Roud og Amos Vogel med støtte fra William Schuman. Organisasjonen Film Society of Lincoln Center har ansvaret for arrangementet.
The Brother Seed

The Brother Seed er et musikkalbum med Årabrot, utgitt i 2009.
Heaven's Just a Sin Away

«Heaven's Just a sin Away» er en amerikansk sang med melodi og tekst av Jerry Gillespie. The Kendalls har spoilt inn sangen. Den ble utgitt på singlen Ovation Records A-110 i 1977. Den var hentet fra albumet med samme navn.
The Kendalls ble tildelt en Grammy Award for Best Country Vocal Performance by a Duo or Group for sin innspilling av sangen.
Sangen ble senere spilt inn på plate av Kelly Willis.

Norsk versjon

Tor Berglie har skrevet en norsk tekst. På norsk bærer den tittelen «Himmelens porter». Lillian Askeland har spilt inn sangen. Den ble utgitt på LP-platen Countryjente (Talent TLS 3042) i 1978.

Listeplassering

«Heaven's Just a Sin Away» var The Kendalls debutsingle på den amerikanske Billboard Hot Country Singles-listen og den første av tre nummer én-sanger på denne listen.
Skiltmaler

Norge

Yrket er i dag nesten utdødd i Norge, og er overtatt av folk som utfører grafisk design.
Siden midt på 1990-tallet blir slike skilt utarbeidet på datamaskiner og skrevet ut som decal (selvklebende folie) med en laserskriver og klebet opp på vegg eller kjøretøy.

Danmark

I Danmark er «skiltemaler» fortsatt (per 2018) en fagbetegnelse som er i bruk. Der i landet benyttes «skiltemaler» og «skilttekniker» som likestilte begreper. Den danske dukkemakeren og dukkespilleren Rolf Søborg Hansen (f. 1963) var opprinnelig utdannet skiltemaler.
Lekdommer

Norge

For å kunne velges som lekdommer må man blant annet være mellom 21 og 70 år, være valgbar til kommunestyret, samt snakke og forstå norsk. Det stilles også krav til lekdommernes lovlydighet. Enkelte yrkesgrupper er også utelukket, blant andre Stortingets representanter, advokater og ansatte i politi og domstol. Lekdommere velges av kommunestyret i den enkelte kommune for en periode på fire år. Til hver enkelt sak trekkes det nødvendige antall lekdommere, samt varaer, blant de som er valgt av kommunene i den rettskretsen som retten dekker.
I straffesaker for tingretten oppnevnes det to lekdommere som sammen med en fagdommer skal avgjøre skyld- og straffespørsmålet. Ved særlig omfattende saker kan tingretten settes med to fagdommere og tre lekdommere. 
Dersom dommen ankes til lagmannsretten, vil skyldspørsmålet i en alvorlig straffesak avgjøres av 10 lekdommere i jury, mens tre fagdommere og 4 av jurymedlemmene deltar i straffeutmåligen. Fagdommere har under visse forutsetninger anledning til å sette juryens avgjørelse til side, og saken vil da bli behandlet på nytt i en meddomsrett. I mindre alvorlige straffesaker brukes ikke jury, og retten settes som meddomsrett bestående av 3 fagdommere og 4 lekdommere.
Lekdommere deltar også i sivile saker hvis det ønsket av partene og når det er behov for fagkyndige meddommere. 
Lekdommere deltar ikke i Norges Høyesterett.
Tlahuizcalpantecuhtli

Tlahuizcalpantecuhtli (Også uttalt som Tlahuizcalpantecutli eller Tlahuixcalpantecuhtli) var omtalt som morgenstjernen i aztekisk mytologi, som refererer seg til planeten Venus sett om morgenen.
Dongxiguan-demningen

Dongxiguan-demningen er en demning med et vannkraftverk i elva Jialing, ei venstre sideelv til midtre Chang Jiang i provinsen Sichuan i det sørlig-sentrale Kina. Installert effekt er 180 MW.
NACAC-mesterskapet i motbakkeløp 2008

NACAC-mesterskapet i motbakkeløp 2008 (5th NACAC Mountain Running Championship) ble arrangert 28. juli 2008, i Tepatitlan i Mexico. Arrangør var North American, Central American and Caribbean Athletic Association (NACAC), som er et av IAAFs seks kontinentalfobund.